钦定古今图书集成/明伦汇编/宫闱典/第112卷 > 娄昭
## 钦定古今图书集成/明伦汇编/宫闱典/第112卷 > 娄昭

按《北齐书》本传，“昭字菩萨，代郡平城人，武明皇后之
母弟也。祖父提，雄杰有识度，家僮千数，牛马以谷量。
性好周给，士多归附之。魏太武时，以功封真定侯。父
内干，有武力，未仕而卒。昭贵，魏朝赠司徒。齐受禅，追
封太原王。昭方雅正直，有大度深谋，腰带八尺，弓马
冠世。神武少亲重之。昭亦早识人𢘆，曲尽礼敬。数随”
神武猎，每致请不宜乘危历险。神武将出信都，昭赞
成大策，即以为中军大都督。从破尔朱兆于广阿，封
安喜县伯，改济北公，又徙濮阳郡公，受领军将军。魏
孝武将贰于神武，昭以疾辞还晋阳。从神武入洛，兖
州刺史樊子鹄反，以昭为东道大都督讨之。子鹄既
死，诸将劝昭尽捕诛其党。昭曰：“此州无状，横被残贼，
其君是怨，其人何罪？”遂皆舍焉。后转大司马，仍领军，
迁司徒，出为定州刺史。昭好酒，晚得偏风，虽愈，犹不
能处剧务。在州事委寮属，昭举其大纲而已。薨于州，
赠假黄钺、太师、太尉，谥曰武。齐受禅，诏祭告其墓，封
太原王。皇建初，配享神武庙庭。长子仲达嗣，改封濮
阳王。次子定远，少历显职，外戚中，偏为武成爱狎，别
封临淮郡王。武成大渐，与赵郡王等同受顾命，位司
空。赵郡王之奏黜和士开，定远与其谋，遂纳士开贿
赂，成赵郡之祸。其贪鄙如此。寻除瀛州刺史。初，定远
弟季略，穆提婆求其伎妾，定远不许。因高思好作乱，
提婆令临淮国郎中令告定远阴与思好通。后主令
开府段畅率三千骑掩之。令侍御史赵秀通至州，以
赃货事劾定远。定远疑有变，遂缢而死。